forrige

















fullskjerm neste

Politiet: Mann i 30-årene skutt i Trondheim

TRONDHEIM/OSLO (VG) Et øyenvitne forteller til VG at han sto ti meter unna da en mann ble skutt på åpen gate i Trondheim. – Jeg hoppet bak en container, forteller vitnet.

Oppdatert 6. desember 2019

Politiet ble varslet om hendelsen klokken 20.16 torsdag kveld.

Skyteepisoden skjedde ved en Bunnpris-butikk i Kleists gate i bydelen Ila.







– Han er muligens skutt med flere skudd. Han varslet selv politiet, så han var ved bevissthet da, sier operasjonsleder Bernt Tiller i Trøndelag politidistrikt til VG.

Mannen som skal være skutt, er i 30-årene. Han er kjørt til St. Olavs hospital for behandling.

– Vi kjørte til stedet, og fant en person med skuddskader. Han er skutt flere ganger og fraktet til St. Olavs hospital med meget alvorlige skader, sier politiets innsatsleder Tor Erik Børstad til TV 2.

Klikk for å aktivere kartet

Politiet: Stakk av i bil

Ingen er så langt pågrepet.

– Gjerningsmennene eller gjerningsmannen skal ha forlatt stedet i en bil. Det er uklart om det var én eller flere personer, sier Tiller.

VG har snakket med et øyenvitne til den dramatiske hendelsen. Vedkommende forteller at han og to kamerater skulle til butikken for å handle da skuddene falt.

Øyenvitnet anslår at de sto om lag ti meter unna da det smalt.

– Gjemte meg bak container

– Vi så to menn som kranglet ved Bunnpris-butikken. De ropte frem og tilbake. Plutselig dro han frem noe fra lommen, og vi hørte to skudd. Kameratene mine løp fra stedet, mens jeg hoppet bak en container, sier øyenvitnet til VG.

ÅSTEDET: Ifølge politiet ble mannen skutt ved denne Bunnpris-butikken i Trondheim. Foto: Ole Martin Wold

– Ble du redd?

– Ja, jeg ble jo det. Jeg gjemte meg bak containeren slik at han ikke skulle se meg, sier øyenvitnet, som forklarer at han har vært i kontakt med politiet.

Han forteller at gjerningsmannen skal ha hoppet inn i en bil – med ventende sjåfør – og forsvant fra stedet.

Offeret har snakket med politiet

Politiet skriver i en pressemelding sent torsdag kveld at det er ingenting som tyder på at mannen i 30-årene var et tilfeldig offer.

«Politiet har snakket med mannen, men vi kan ikke gå nærmere inn på hva han har

forklart foreløpig», skriver politiet i en pressemelding sent torsdag kveld.

Foreløpig er det uklart hva som var foranledningen eller motivet for skytingen.

«Vitner har observert at det skal ha vært en tildragelse rett i forkant av

skytingen, og vi jobber med å kartlegge de nærmere omstendighetene rundt dette», står det videre i pressemeldingen.

Sent torsdag kveld jobbes det fortsatt med tekniske undersøkelser på åstedet utenfor Bunnpris-butikken i Ila. Det blir også gjennomført hundesøk, og et større område er avsperret.

Politiet ber eventuelle vitner om å ta kontakt på tlf. 73489450.

Det er varslet en såkalt pressebrief om saken klokken 10 fredag.

SØKER: Bevæpnet politi og en kriminalsøkshund på åstedet i Ila, hvor en mann i 30-årene skal ha blitt skutt. Foto: Ole Martin Wold

Publisert: 05.12.19 kl. 20:42 Oppdatert: 06.12.19 kl. 02:21

Mer om Krim Trondheim